ཡིག་གཟུགས་ནི་མི་རབས་རིམ་བརྒྱུད་འཕེལ་རྒྱས་བྱུང་བའི་བོད་ཀྱི་རིག་གནས་ཀྱི་གྲུབ་ཆ་གལ་ཆེན་སྟེ།བོད་ཀྱི་ཡིག་གཟུགས་ལ་ཐུན་མོང་མ་ཡིན་པའི་ཁྱད་ཆོས་ཕུན་སུམ་ཚོགས་པའི་རིགས་དང་རྣམ་གྲངས།མ་ལག་ཆ་ཚང་བའི་གཞུང་ལུགས་སོགས་གཞན་ལས་མི་དམན་པ་ཡོད་ནའང་།དུས་ཀྱི་འགྱུར་བ་སྣ་ཚོགས་ཀྱི་དབང་གིས་དེ་ཉམས་དམས་སུ་སོང་བའམ་སོ་ན་གནས་པས།འུ་ཅག་ཕྱི་རབས་པའི་ཕྲག་ལ་མི་རིགས་རང་གི་ཐུན་མོང་མ་ཡིན་པའི་རིག་གནས་དེ་དག་རྒྱུད་འཛིན་དང་དར་སྤེལ་དུ་གཏོང་བའི་ལོ་རྒྱུས་ཀྱི་འོས་འགན་ལྕི་མོ་བབས་ཡོད་པ་ཤེས་དགོས་པ་མ་ཟད་སྔོན་བྱོན་མཁས་པ་དག་གིས་རྩོམ་པ་ལེགས་ཀྱང་སུག་བྲིས་མི་འབྱོར་ན།།དཔའ་རྩལ་ཆེ་བའི་དཔའ་བོ་ལག་རྡུམ་བཞིན།།ཞེས་དང་།འབྲི་ཀློག་གཉིས་ནི་ཡོན་ཏན་ཀུན་གྱི་གཞི།།ཞེས་གསུངས་པ་ལྟར་སྤྱིར་འཆད་རྩོད་རྩོམ་པའི་ལས་ལ་འཇུག་པ་ཞིག་ཡིན་ཕྱིན་བྲིས་ལ་བྱང་ཞིང་མཁས་པར་བྱ་རྒྱུ་ཤིན་ཏུ་གལ་ཆེའོ།།དེང་གི་སློབ་གྲྭ་ཞིག་ལ་མཚོན་ན་ཡིག་གཟུགས་ནི་སློབ་ཁྲིད་ནང་དོན་གྱི་གྲུབ་ཆ་གཙོ་བོ་ཞིག་སྟེ།ཡིག་གཟུགས་ཀྱིས་སློབ་མའི་མི་གཤིས་དང་སེམས་ཁམས།ལག་རྩལ་འཇོན་ཐང་སོགས་ལ་དྲང་ལྡོག་གང་རུང་གི་ཤན་ཤུགས་ཐེབས་ཀྱི་ཡོད་པ་བསྙོན་དུ་མེད་པས།རིག་ཚན་སོ་སོའི་དགེ་རྒན་སུ་ཡིན་ཡང་རང་གི་ཡིག་གཟུགས་ལ་དོ་སྣང་བྱ་དགོས་ཤིང་།ལྷག་པར་དུ་མཐོ་འབྲིང་སློབ་མ་ཞིག་ལ་མཚོན་ན་མཐོ་རྒྱུགས་ཀྱི་སྐབས་སུ་རྩོམ་ཡིག་ལ་སྐར་མ་ལྔ་བཅུ་ཡོད་ཅིང་དེ་ཡང་ཡིག་གཟུགས་ཀྱི་བཟང་ངན་ལ་རག་ལས་ཆེན་པོ་ཡོད་པ་བཅས་ལ་གཞིགས་ནས་བོད་ཡིག་གཞུང་སྒྲུབ་ཁང་གིས་བོད་ཀྱི་ཡིག་གཟུགས་འགྲན་སྡུར་དང་འགྲེམ་སྟོན་དང་འགྲན་སྡུར་གྱི་བྱ་འགུལ་འདི་སྤེལ་བ་ཡིན།ཐེངས་འདིའི་ཡིག་གཟུགས་འགྲེམ་སྟོན་སྟེང་མདོ་དབུས་ཁམས་གསུམ་གྱི་ཡིག་མཁན་མཁས་པའི་ཡིག་གཟུགས་བརྩམས་ཆོས་གསེར་བྲིས་དང་ཚལ་བྲིས་སོགས་རིགས་མི་འདྲ་བ་བརྒྱ་དང་ལྔ་བཅུ་ལྷག་འབྱོར་ཡོད་ཅིང་།དབུ་ཅན་གྱི་སྐོར་ལ་རྒྱལ་བའི་གསུང་རབ་བཞེངས་བྱེད་ཀྱི་སྙེ་བྲིས་དང་།མཁས་དབང་ཚེ་ཏན་ཞབས་དྲུང་གི་དབུ་ཅན་གྱི་བྲིས་རྒྱུན།བླ་བྲང་དྲུང་ཡིག་སྨོན་ལམ་ཚང་གི་དབུ་ཅན་གྱི་བྲིས་རྒྱུན།དབུ་མེད་ལ་གཙང་བྲིས་དང་དབུས་བྲིས།གཞུང་བྲིས།ཚུགས་རིང་།ཚུགས་ཐུང་།འབྲུ་ཚ།འཁྱུགས་ཡིགལཉྫ།སྡེར་ནང་ས་བྲིས།གསེར་བྲིས།གཟུ་ཡིགབོད་བཙན་པོའི་དུས་ཀྱི་ཡིག་མཁན་མཁས་པ་ཆེན་པོ་བརྒྱད་ཀྱི་ཡིག་གཟུགས་དང་ཁྱུང་བྲིས།ཐོན་མིའི་ཡིག་ཕུད་སོགས་བྲིས་རྒྱུན་མི་འདྲ་བ་བཅོ་ལྔ་ལྷག་དང་།གཞན་སློབ་གླིང་གི་ཐོན་མིའི་ཡིག་རྒྱུན་ཡིག་གཟུགས་འགྲན་སྡུར་སྐབས་གཉིས་པའི་སྟེང་བྱ་དགའ་ཐོབ་པའི་སློབ་མའི་ཡིག་གཟུགས་བརྩམས་ཆོས་སུམ་ཅུ་ལྷག་བཅས་ཡོད།